b'\n_START_ARTICLE_\nAljo\xc5\xa1a Buha\n_START_PARAGRAPH_\nAljo\xc5\xa1a Buha (Ljubljana, 4. sije\xc4\x8dnja 1962. \xe2\x80\x93 Jablanica, 18. rujna 1986.) bio je bosanskohercegova\xc4\x8dki basist i \xc4\x8dlan sarajevskih rock grupa Crvena jabuka, Kongres i Flota. _NEWLINE_Rodio se u Ljubljani. Otac mu je Bosanac, a majka Slovenka. _NEWLINE_U Zenici je odrastao i \xc5\xbeivio je u istoj zgradi gdje i bubnjar Darko Jel\xc4\x8di\xc4\x87 - Cunja, na Pi\xc5\xa1\xc4\x87u. Poznavao je engleski jezik i radio kao prevoditelj tijekom Zimskih olimpijskih igara u Sarajevu. Prevodio je i tekstove na slovenski. Nakon zavr\xc5\xa1etka gimnazije u Zenici zapo\xc4\x8deo je studij na Filozofskom fakultetu u Sarajevu i oti\xc5\xa1ao u vojsku. Bio je stalni suradnik tre\xc4\x87eg programa Radio Sarajeva. _NEWLINE_Glazbom se bavio jo\xc5\xa1 od osnovne \xc5\xa1kole. S Cunjom je svirao u gimnazijskom sastavu Flota. Nakom Flote svirao je bas-gitaru i pjevao u new wave grupi Kongres i s njom sudjelovao u snimanju prve plo\xc4\x8de "Zarjavele trobente" (Diskoton, 1984)._NEWLINE_Studirao je filozofiju i po majci bio podrijetlom iz Nove Gorice. Kako je odli\xc4\x8dno govorio slovenski jezik, \xc4\x8desto je prevodio teorijsku literaturu, mahom za tre\xc4\x87i program Radio Sarajeva, gdje je radio na glazbenim emisijama. Otuda dvije pjesme na slovenskom jeziku na albumu "Kongresa": "Zarjavele trobente" i "Zabava"._NEWLINE_Na poziv Cunje 1985. ulazi u sastav Crvena jabuka u vrijeme njegova osnivanja. S njima sudjeluje u snimanju prvog albuma 1986. godine. Poginuo je 18. rujna 1986. kod Jablanice, u prometnoj nesre\xc4\x87i na putu za koncert koji je trebao biti odr\xc5\xbean u Mostaru, zajedno s Dra\xc5\xbeenom Ri\xc4\x8dlom - Zijom. Sahranjen je u Zenici na groblju u Crkvicama, pored svoje majke._NEWLINE_Njegov je ujak poznati profesor i filozof, kasnije politi\xc4\x8dar Aleksa Buha, a Aljo\xc5\xa1in je otac sinu kojeg je dobio u drugom braku iznova nazvao Aljo\xc5\xa1a te on tako\xc4\x91er svira bas-gitaru (i to svojega polubrata) i bavi se umjetno\xc5\xa1\xc4\x87u u Bijeljini, kamo su se u vrijeme rata preselili iz Zenice.'